Oʻzbekiston Respublikasi Prezidenti huzuridagi Statistika agentligi faoliyatini tashkil etish chora-tadbirlari toʻgʻrisida
(resolution, 2025-03-01)

Oʻzbekiston Respublikasi Prezidentining 2022-yil 21-dekabrdagi “Yangi Oʻzbekiston maʼmuriy islohotlarini amalga oshirish chora-tadbirlari toʻgʻrisida”gi PF-269-son Farmoni ijrosini taʼminlash maqsadida: 1. Quyidagilar: Oʻzbekiston Respublikasi Prezidenti huzuridagi Statistika agentligi faoliyatining ustuvor yoʻnalishlari 1-ilovaga muvofiq; Oʻzbekiston Respublikasi Prezidenti huzuridagi Statistika agentligining tashkiliy tuzilmasi 2-ilovaga muvofiq; Oʻzbekiston Respublikasi Prezidenti huzuridagi Statistika agentligi toʻgʻrisidagi nizom 3-ilovaga muvofiq; Rasmiy statistika sohasida islohotlarni chuqurlashtirish va tizim faoliyatini transformatsiya qilish boʻyicha “yoʻl xaritasi” 4-ilovaga muvofiq; Oʻzbekiston Respublikasi Prezidenti huzuridagi Statistika agentligining 2024-2025-yillarda erishishi lozim boʻlgan maqsadli koʻrsatkichlari (indikatorlari) 5-ilovaga muvofiq; Oʻzbekiston Respublikasi Prezidenti huzuridagi Statistika agentligining (keyingi oʻrinlarda — Statistika agentligi) Statistika kengashi tarkibi va uning nizomi 6 va 7-ilovalarga muvofiq tasdiqlansin. 2. Statistika agentligi tizimining Davlat budjeti mablagʻlari hisobidan moliyalashtiriladigan tuzilmalari boshqaruv xodimlarining umumiy cheklangan soni 1 722 nafar, shu jumladan Agentlik direktori oʻrinbosarlari soni 2 nafar hamda ishlab chiqarish xodimlarining umumiy cheklangan soni 141 nafar etib belgilansin. Statistika agentligining markaziy apparati hamda hududiy boʻlinmalarining 194 nafar shtat birliklari maqbullashtirilayotganligi inobatga olinsin. 3. Birlashgan Millatlar Tashkilotining rasmiy statistika sifatini taʼminlash boʻyicha bazaviy prinsiplari milliy statistika tizimiga joriy etilishini taʼminlash maqsadida 2024-yil yakuniga qadar: a) rasmiy statistikani tayyorlovchilar tomonidan tarqatiladigan statistika maʼlumotlarining Statistika maʼlumotlarini ishlab chiqishning namunaviy modeli (GSBPM) asosida shakllantirilishi yoʻlga qoʻyilsin; b) Birlashgan Millatlar Tashkiloti tomonidan tavsiya etilgan sifatni boshqarish boʻyicha qoʻllanmalarni toʻliq joriy etish doirasida zarur tashkiliy choralar koʻrilsin. Bunda: rasmiy statistikani tayyorlovchilarning har birida rasmiy statistikada sifat va tarqatish siyosatlari ishlab chiqiladi; Birlashgan Millatlar Tashkiloti tomonidan maʼqullangan qoʻllanma (NQAF) asosida Milliy sifatni boshqarish qoʻllanmasi ishlab chiqiladi; xalqaro ekspertlarni keng jalb etgan holda milliy statistika tizimini global baholashdan oʻtkazish tashkil etiladi va natijalari eʼlon qilinadi. 4. Statistika agentligi, Markaziy bank, Iqtisodiyot va moliya vazirligi hamda Kambagʻallikni qisqartirish va bandlik vazirligining 2025-yil 1-yanvardan boshlab, statistika kuzatuvlarini amalga oshirish jarayoniga konsalting kompaniyalari, oliy taʼlim muassasalari va ilmiy-tadqiqot institutlarini (keyingi oʻrinlarda — statistika kuzatuvchilari) jalb etish haqidagi taklifiga rozilik berilsin. Bunda: statistika kuzatuvchilari tomonidan birlamchi maʼlumotlarning oshkor etilmasligi kafolatlanadi; statistika kuzatuvlari pudrat shartnomasi asosida amalga oshiriladi, ish hajmi, kuzatuv uslubiyoti, kuzatish muddati rasmiy statistikani tayyorlovchilar tomonidan belgilab beriladi. Statistika agentligi manfaatdor vazirlik va idoralar bilan birgalikda ikki oy muddatda statistika kuzatuvchilari faoliyatini tartibga solishga qaratilgan Hukumat qarori loyihasi kiritilishini taʼminlasin. 5. Statistika agentligi tizimida integratsiya jarayonlarini yanada jadallashtirish maqsadida, 2024-yil yakuniga qadar “Statistika” integrallashgan axborot tizimi vazirlik va idoralarning axborot tizimlari bilan quyidagi maʼlumotlarni olish maqsadida integratsiya qilinsin: Kambagʻallikni qisqartirish va bandlik vazirligining korxona va tashkilotlarning mehnat koʻrsatkichlari toʻgʻrisidagi; Iqtisodiyot va moliya vazirligi huzuridagi Kadastr agentligining jismoniy shaxslar tomonidan yakka tartibda qurilgan turar joylarni va noturar binolarni foydalanishga topshirish toʻgʻrisidagi; Adliya vazirligining litsenziyalash, ruxsat berish va xabardor qilish toʻgʻrisidagi; “Oʻzbekiston respublikasi tovar-xom ashyo birjasi” AJning birja savdolariga qoʻyiladigan tovarlar narxlari toʻgʻrisidagi; “Oʻzbekneftgaz” AJning neft mahsulotlarini ishlab chiqarish hamda neft va gaz kondensatining manbalari va taqsimoti toʻgʻrisidagi; IT-Park direksiyasining rezidenti boʻlgan tashkilotlar faoliyati toʻgʻrisidagi maʼlumotlar. Belgilansinki, 2024-yil yakuniga qadar “Statistika” integrallashgan axborot tizimi va “Elektron hukumat” tizimining Idoralararo integratsiyalashuv platformasi oʻrtasida elektron maʼlumotlar almashinuvi yoʻlga qoʻyiladi. Bunda rasmiy statistika maʼlumotlarini shakllantirish maqsadida, tegishli birlamchi maʼlumotlar Statistika agentligi tomonidan “Elektron hukumat” tizimidan mustaqil ravishda olinadi. Statistika agentligi manfaatdor vazirlik va idoralar bilan birgalikda foydalanuvchilarga qulaylik yaratish maqsadida bir oy muddatda statistika maʼlumotlarini taqdim etuvchi veb-saytlardagi (siat.stat.uz, aholi.stat.uz, gender.stat.uz, nsdg.stat.uz va boshqalar) maʼlumotlarni muntazam kengaytirib borish va yangilash choralarini koʻrsin. 6. Foydalanuvchilarning keng ommasi, shu jumladan biznes vakillari va ilmiy tadqiqotchilar, xalqaro tashkilotlarning statistika maʼlumotlaridan qoniqish darajasini aniqlash va oshirib borish maqsadida Statistika agentligi: 2024-yil yakuniga qadar “Rasmiy statistika maʼlumotlariga boʻlgan ishonch indeksi” uslubiyotini ishlab chiqsin; 2025-yil 1-martga qadar foydalanuvchilar oʻrtasida tegishli soʻrovlarni oʻtkazsin hamda natijalarini eʼlon qilsin; 2025-yil 1-aprelga qadar rasmiy statistika maʼlumotlariga boʻlgan ishonch indeksini yaxshilash boʻyicha maqsadli koʻrsatkichlarni ishlab chiqsin hamda keyingi yildan boshlab har yili 1-martda tegishli soʻrov natijalarini eʼlon qilib borsin. Rasmiy statistikaning boshqa tayyorlovchilari Statistika agentligi tomonidan eʼlon qilingan rasmiy statistika maʼlumotlariga boʻlgan ishonch indeksi natijalari asosida ular tomonidan tarqatiladigan statistika maʼlumotlariga nisbatan ishonch darajasini yaxshilash boʻyicha doimiy choralarni koʻrib borsin. 7. Belgilansinki, Statistika agentligi: rasmiy statistika sohasidagi davlat siyosatini amalga oshiradi; rasmiy statistika sohasidagi dasturlarning ishlab chiqilishini, amalga oshirilishini va ularni mamlakatning boshqa maqsadli dasturlari bilan oʻzaro bogʻliqligini taʼminlash choralarini koʻradi; oʻz faoliyatini Oʻzbekiston Respublikasi Prezidenti tomonidan tasdiqlanadigan koʻp yillik statistika dasturi hamda Statistika kengashi tomonidan tasdiqlanadigan bir yillik statistika dasturi asosida amalga oshiradi; oʻz faoliyatida Oʻzbekiston Respublikasi Prezidentiga bevosita boʻysunadi va unga hisobot taqdim etadi, davlat buyurtmasi boʻyicha statistika ishlarining bajarilishi toʻgʻrisida esa har yili Oʻzbekiston Respublikasi Oliy Majlisiga hisobot berib boradi; rasmiy statistika boshqa tayyorlovchilarining statistika uslubiyotlarini xalqaro tavsiyalarga muvofiqligi boʻyicha auditdan oʻtkazadi, ularni muvofiqlashtirish yuzasidan bajarilishi majburiy boʻlgan taqdimnomalar kiritadi; Statistika kengashi bilan kelishgan holda loyiha guruhlarini (ofislarini) tashkil etadi, konsalting tashkilotlarini jalb etadi hamda xalqaro moliya institutlari, xalqaro tashkilotlar va ekspertlar bilan hamkorlik boʻyicha va boshqa shartnomalarni tuzadi. Iqtisodiyot va moliya vazirligi belgilangan tartibda tasdiqlanadigan bir yillik statistika dasturlarini respublika budjetidan ajratilgan mablagʻlar hisobidan moliyalashtirilishini taʼminlasin. Statistika agentligi bir oy muddatda har yilgi statistika dasturini hisoblash metodikasini ishlab chiqsin va Adliya vazirligida roʻyxatdan oʻtkazilishini taʼminlasin. 8. Shunday tartib oʻrnatilsinki, unga muvofiq: Statistika agentligi rasmiy statistikani shakllantirish bilan bogʻliq oʻz vakolatlarini barcha davlat organlari va tashkilotlaridan mustaqil ravishda amalga oshiradi; statistika organlarining qonuniy faoliyatiga, shu jumladan, statistika kuzatuvlarini oʻtkazish, statistika maʼlumotlarini tayyorlash va ularni eʼlon qilish jarayonlariga har qanday aralashishga yoʻl qoʻyilmaydi; Statistika agentligi tomonidan shakllantiriladigan statistika maʼlumotlari rasmiy statistika axboroti sifatida eʼlon qilinadi; Qoraqalpogʻiston Respublikasi, viloyatlar va Toshkent shahar statistika boshqarmalari, shuningdek, tumanlar (shaharlar) statistika boʻlimlari mahalliy davlat hokimiyati organlaridan mustaqildirlar va bevosita Statistika agentligiga boʻysunadi; hududiy statistika boshqarmalari boshliqlari va oʻrinbosarlari, Kadrlar malakasini oshirish va statistik tadqiqotlar instituti direktori va oʻrinbosarlari Statistika agentligi direktori tomonidan lavozimga tayinlanadi va ozod etiladi; tuman (shahar) statistika boʻlimlari boshliqlari Statistika agentligi bilan kelishgan holda hududiy statistika boshqarmalari boshliqlari tomonidan lavozimga tayinlanadi va lavozimidan ozod etiladi. Statistika agentligi Kambagʻallikni qisqartirish va bandlik vazirligi, Ijtimoiy himoya milliy agentligi hamda Iqtisodiyot va moliya vazirligi bilan birgalikda uy xoʻjaliklari tanlanma kuzatuvi maʼlumotlari doirasida har yili aholining minimal isteʼmol xarajatlari qiymati hamda kambagʻallik darajasi koʻrsatkichlarini shakllantirish va eʼlon qilib borishni taʼminlasin. 9. Statistika agentligi manfaatdor vazirlik va idoralar bilan birgalikda ikki oy muddatda Kadrlar malakasini oshirish va statistik tadqiqotlar instituti faoliyatini tubdan takomillashtirishga qaratilgan normativ-huquqiy hujjat loyihasi kiritilishini taʼminlasin. Bunda: Statistika agentligi tizimidagi barcha xodimlar qayta tayyorgarlikdan oʻtkazilib, natijasi boʻyicha Bilim va malakalarni baholash agentligida test sinovlarini topshirishi; respublika ijro etuvchi hokimiyat organlari va mahalliy davlat hokimiyati organlarining statistik maʼlumotlarni yigʻish va hisobotlarni yuritish uchun masʼul boʻlgan xodimlari Kadrlar malakasini oshirish va statistik tadqiqotlar institutida malaka oshirish kurslarida oʻqitilishi; Kadrlar malakasini oshirish va statistik tadqiqotlar instituti xorijiy hamkorlar, shu jumladan Koreya Respublikasining Statistika trening instituti va Statistik tadqiqotlar instituti bilan hamkorlik oʻrnatib, oʻquv dasturlari yangilanishi, oʻquv jarayonlariga xorijiy ilmiy pedagog xodimlar jalb qilinishi hamda qoʻshma tadqiqot loyihalari amalga oshirilishi inobatga olinsin. 10. Belgilansinki, Statistika agentligi direktori va oʻrinbosarlari Oʻzbekiston Respublikasi Prezidenti tomonidan lavozimga tayinlanadi va lavozimidan ozod etiladi, maqomi, mehnatga haq toʻlash, tibbiy va transport xizmat koʻrsatish sharoitlari boʻyicha tegishli ravishda vazir va vazir oʻrinbosariga tenglashtiriladi. 11. Statistika agentligi Toshkent shahri, Mustaqillik shoh koʻchasi, 63-uy manzili boʻyicha joylashtirilsin. 12. Oʻzbekiston Respublikasi Prezidentining ayrim qarorlari 8-ilovaga muvofiq oʻz kuchini yoʻqotgan deb hisoblansin. 13. Statistika agentligi manfaatdor vazirlik va idoralar bilan birgalikda ikki oy muddatda quyidagi normativ-huquqiy hujjatlar loyihalari Vazirlar Mahkamasiga kiritilishini taʼminlasin: “Rasmiy statistika toʻgʻrisida”gi Oʻzbekiston Respublikasi Qonuniga tegishli oʻzgartirish va qoʻshimchalar kiritish toʻgʻrisidagi; qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisidagi. 14. Mazkur qarorning ijrosini samarali tashkil qilishga masʼul va shaxsiy javobgar etib Oʻzbekiston Respublikasi Prezidenti huzuridagi Statistika agentligi direktori B.A. Begalov belgilansin. Qaror ijrosini nazorat qilish Oʻzbekiston Respublikasi Prezidenti maslahatchisi R.A. Gulyamov zimmasiga yuklansin. Quyidagilar Oʻzbekiston Respublikasi Prezidenti huzuridagi Statistika agentligi faoliyatining ustuvor yoʻnalishlari hisoblanadi: a) rasmiy statistika sohasida davlat siyosatini amalga oshirish, rasmiy statistikani rivojlantirish masalalari boʻyicha faoliyatni milliy statistika tizimi doirasida muvofiqlashtirish, statistika uslubiyotlari va xalqaro tavsiyalarga muvofiq boʻlgan statistika kuzatuvlari shakllarini ishlab chiqish, tasdiqlash va amaliyotga joriy qilish; b) foydalanuvchilar ehtiyojlarini qanoatlantirishga qaratilgan iqtisodiy, demografik, ijtimoiy, moliyaviy, ekologik hamda boshqa xususiyatga ega dolzarb statistika maʼlumotlarini yigʻish, ularni qayta ishlash, umumlashtirish, tahlil qilish, tarqatish va saqlash jarayonlarini tashkil etish; v) xalqaro darajada umumqabul qilingan rasmiy statistikaning asosiy prinsiplari asosida sifatli va ishonchli statistika maʼlumotlarini shakllantirish, ularning shaffofligi va oshkoraligini oshirishga qaratilgan taʼsirchan mexanizmlarni amaliyotda qoʻllash; g) statistika maʼlumotlarini tayyorlash jarayonlarida raqamli texnologiyalardan keng foydalanish, oʻz axborot tizimlarini rasmiy statistikaning boshqa tayyorlovchilari va maʼmuriy maʼlumotlarni yetkazib beruvchilarning axborot tizimlari bilan oʻzaro integratsiyasini taʼminlash; d) davlat organlari va tashkilotlarining ochiq maʼlumotlar toʻplamlari roʻyxatini shakllantirish, yuritish va yangilash hamda tegishli axborotlarning Oʻzbekiston Respublikasi Ochiq maʼlumotlar portalida oʻz vaqtida aks ettirilishi boʻyicha faoliyatni muvofiqlashtirish; e) roʻyxatga olish jarayonlarini tashkil etish chora-tadbirlarini ishlab chiqish va ularning yuqori darajada amalga oshirilishini taʼminlash; j) milliy statistika tizimidagi kadrlar salohiyatini oshirish va statistik tadqiqotlarni rivojlantirish borasida faol siyosatni yuritish. 1. Ushbu Nizom Oʻzbekiston Respublikasi Prezidenti huzuridagi Statistika agentligining (keyingi oʻrinlarda — Statistika agentligi) maqomi, asosiy vazifalari, funksiyalari, huquq va majburiyatlari, faoliyatining tashkiliy asoslarini belgilab beradi. 2. Statistika agentligi oʻz faoliyatida Oʻzbekiston Respublikasi Prezidentiga bevosita boʻysunadi va unga hisob beradi. 3. Statistika agentligi rasmiy statistika sohasida davlat siyosatini amalga oshiruvchi, rasmiy statistikani rivojlantirish masalalari boʻyicha faoliyatni milliy statistika tizimi doirasida muvofiqlashtiruvchi vakolatli davlat organi hisoblanadi. 4. Statistika agentligi oʻz faoliyatida Oʻzbekiston Respublikasi Konstitutsiyasi va qonunlari, Oʻzbekiston Respublikasi Oliy Majlisi palatalarining qarorlari, Oʻzbekiston Respublikasi Prezidentining farmon, qaror va farmoyishlari, ushbu Nizom va boshqa qonunchilik hujjatlariga amal qiladi. 5. Statistika agentligi oʻz faoliyatini Oʻzbekiston Respublikasi Prezidenti tomonidan tasdiqlanadigan koʻp yillik statistika dasturi hamda Statistika kengashi tomonidan tasdiqlanadigan bir yillik statistika dasturi asosida amalga oshiradi. 6. Statistika organlari faoliyatiga, shu jumladan, statistika hisobotlarini yigʻish, statistika kuzatuvlarini oʻtkazish, rasmiy statistika maʼlumotlarini shakllantirish hamda ularni tarqatish va eʼlon qilish jarayonlariga har qanday aralashishga yoʻl qoʻyilmaydi. 7. Statistika agentligining oʻz vakolatlari doirasida qabul qilingan qaror va buyruqlari davlat va xoʻjalik boshqaruvi organlari, mahalliy davlat hokimiyati organlari, yuridik shaxslar va ularning mansabdor shaxslari, shuningdek, fuqarolar tomonidan bajarilishi majburiy hisoblanadi. 8. Statistika agentligi yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi yozilgan muhr va blanklarga, mustaqil balansga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida shaxsiy gʻazna hisobvaraqlariga, bank hisobvaraqlariga, shu jumladan, xorijiy valyutadagi hisobvaraqlariga ega boʻladi. 9. Statistika agentligining rasmiy nomlanishi: a) davlat tilida: toʻliq nomi — Oʻzbekiston Respublikasi Prezidenti huzuridagi Statistika agentligi, qisqartirilgan nomi — Statistika agentligi; b) ingliz tilida: toʻliq nomi — Statistics Agency under the President of the Republic of Uzbekistan, qisqartirilgan nomi — StatAgency; v) pyc tilida: toʻliq nomi — Agentstvo statistiki pri Prezidente Respubliki Uzbekistan, qisqartirilgan nomi — Agentstvo statistiki. 10. Statistika agentligining joylashgan manzili (pochta manzili): 100170, Toshkent shahri, Mustaqillik shohkoʻchasi, 63-uy. 11. Statistika agentligi tizimiga quyidagilar kiradi: Statistika agentligining markaziy apparati; Qoraqalpogʻiston Respublikasi, viloyatlar va Toshkent shahri statistika boshqarmalari (keyingi oʻrinlarda — hududiy statistika boshqarmalari); tumanlar (shaharlar) statistika boʻlimlari; Kadrlar malakasini oshirish va statistik tadqiqotlar instituti. 12. Statistika agentligining Kadrlar malakasini oshirish va statistik tadqiqotlar instituti (keyingi oʻrinlarda — Institut) statistika organlari hamda boshqa vazirlik va idoralar xodimlarining statistika sohasida kasbiy darajasi va malakasini oshiradi, statistika sohasida ilmiy tadqiqotlar olib boradi va innovatsion ishlanmalarni amalga oshiradi. 13. Quyidagilar Statistika agentligining asosiy vazifalari hisoblanadi: rasmiy statistika sohasida davlat siyosatini amalga oshirish, rasmiy statistikani rivojlantirish masalalari boʻyicha faoliyatni milliy statistika tizimi doirasida muvofiqlashtirish, statistika uslubiyotlari va xalqaro tavsiyalarga muvofiq boʻlgan statistika kuzatuvlari shakllarini ishlab chiqish, tasdiqlash va amaliyotga joriy qilish; foydalanuvchilar ehtiyojlarini qanoatlantirishga qaratilgan iqtisodiy, demografik, ijtimoiy, moliyaviy, ekologik hamda boshqa xususiyatga ega dolzarb statistika maʼlumotlarini yigʻish, ularni qayta ishlash, umumlashtirish, tahlil qilish, tarqatish va saqlash jarayonlarini tashkil etish; xalqaro darajada umumqabul qilingan rasmiy statistikaning asosiy prinsiplari asosida sifatli va ishonchli statistika maʼlumotlarini shakllantirish, ularning shaffofligi va oshkoraligini oshirishga qaratilgan taʼsirchan mexanizmlarni amaliyotda qoʻllash; statistika maʼlumotlarini tayyorlash jarayonlarida raqamli texnologiyalardan keng foydalanish, oʻz axborot tizimlarini rasmiy statistikaning boshqa tayyorlovchilari va maʼmuriy maʼlumotlarni yetkazib beruvchilarning axborot tizimlari bilan oʻzaro integratsiyasini taʼminlash; davlat organlari va tashkilotlarining ochiq maʼlumotlar toʻplamlari roʻyxatini shakllantirish, yuritish va yangilash hamda tegishli axborotlarning Oʻzbekiston Respublikasi Ochiq maʼlumotlar portalida oʻz vaqtida aks ettirilishi boʻyicha faoliyatni muvofiqlashtirish; roʻyxatga olish jarayonlarini tashkil etish chora-tadbirlarini ishlab chiqish va ularning yuqori darajada amalga oshirilishini taʼminlash; milliy statistika tizimidagi kadrlar salohiyatini oshirish va statistik tadqiqotlarni rivojlantirish borasida faol siyosatni yuritish. 14. Statistika agentligi oʻz zimmasiga yuklangan vazifalarga muvofiq quyidagi funksiyalarni amalga oshiradi: a) rasmiy statistika sohasida davlat siyosatini amalga oshirish, rasmiy statistikani rivojlantirish masalalari boʻyicha faoliyatni milliy statistika tizimi doirasida muvofiqlashtirish, statistika uslubiyotlari va xalqaro tavsiyalarga muvofiq boʻlgan statistika kuzatuvlari shakllarini ishlab chiqish, tasdiqlash va amaliyotga joriy qilish sohasida: rasmiy statistikadan foydalanuvchilarning ehtiyojlarini oʻrganish natijalarini hisobga olgan holda rasmiy statistika sohasi rivojlanishining istiqbolli maqsadlari va yoʻnalishlarini belgilaydi; milliy statistika tizimiga statistika faoliyatini tashkil etishning xalqaro darajada tavsiya etilgan ilgʻor uslubiyotlari va tavsiyalarini joriy etish yuzasidan zarur choralarni amalga oshiradi; koʻp yillik va bir yillik statistika dasturlarining ishlab chiqilishini muvofiqlashtiradi va amalga oshirilishini monitoring qiladi; rasmiy statistikani rivojlantirishning ustuvor yoʻnalishlarini rasmiy statistikaning boshqa tayyorlovchilari bilan birgalikda amalga oshiradi va statistika dasturlari doirasida ularning faoliyatini muvofiqlashtiradi; rasmiy statistikaning asosiy prinsiplariga rioya etilishini va xalqaro tavsiyalarga muvofiq boʻlgan statistika uslubiyotlari yagonaligini taʼminlaydi, rasmiy statistikaning boshqa tayyorlovchilari statistika uslubiyotlarini xalqaro tavsiyalarga muvofiqligi yuzasidan auditdan oʻtkazadi; milliy statistika tizimi faoliyatini tashkil etish sohasidagi Oʻzbekiston Respublikasining qonunchiligini yanada takomillashtirish yuzasidan takliflar ishlab chiqishda ishtirok etadi, rasmiy statistika sohasi masalalari boʻyicha normativ-huquqiy hujjatlar loyihalarini belgilangan tartibda Oʻzbekiston Respublikasi Prezidenti Administratsiyasiga kiritadi; rasmiy statistika sohasidagi ilgʻor xorijiy tajribalarni oʻrganish hamda xalqaro tavsiyalar asosida normativ-huquqiy hujjatlarni, shu jumladan, statistik koʻrsatkichlarni hisoblash uslubiyotlarini ishlab chiqadi, tasdiqlaydi, joriy etadi va takomillashtiradi; vakolati doirasidagi masalalar boʻyicha tavsiya, qoʻllanma va koʻrsatmalar ishlab chiqadi, tasdiqlaydi va amaliyotga joriy etadi; rasmiy statistikadan foydalanuvchilarning ehtiyojlarini oʻrganish asosida statistika kuzatuvlari shakllarini ishlab chiqadi, tasdiqlaydi va amaliyotga joriy etadi, statistika kuzatuvlarini oʻtkazish usullarini belgilaydi; maʼmuriy maʼlumotlarni yetkazib beruvchilarning oʻzlari yigʻadigan statistika kuzatuvlari shakllarini kelishadi. b) foydalanuvchilar ehtiyojlarini qanoatlantirishga qaratilgan iqtisodiy, demografik, ijtimoiy, moliyaviy, ekologik hamda boshqa xususiyatga ega dolzarb statistika maʼlumotlarini yigʻish, ularni qayta ishlash, umumlashtirish, tahlil qilish, tarqatish va saqlash jarayonlarini tashkil etish sohasida: iqtisodiy, demografik, ijtimoiy, moliyaviy, ekologik hamda boshqa xususiyatga ega statistika maʼlumotlarini yigʻish, qayta ishlash, umumlashtirish, tahlil qilish, saqlash, tarqatish va eʼlon qilish ishlarini amalga oshiradi; milliy statistika tizimiga kiruvchi rasmiy statistikaning boshqa tayyorlovchilari bilan birgalikda statistika dasturlarining bajarilishini taʼminlaydi; mamlakatni, uning hududlarini, tarmoqlar va sohalarini ijtimoiy-iqtisodiy rivojlantirish boʻyicha davlat dasturlarining bajarilishi jarayonlari yuzasidan statistika kuzatuvlarini tashkil etadi va amalga oshiradi; statistika maʼlumotlarini yigʻishni, uy xoʻjaliklarining statistika kuzatuvlarini, roʻyxatga olishlarni, bir marotabalik hisobga olishlarni, tanlanma soʻrovlarni va boshqa statistika kuzatuvlarini oʻtkazishni tashkil etadi; makroiqtisodiy koʻrsatkichlarning statistik hisob-kitoblarini amalga oshiradi hamda mamlakatdagi eng muhim ijtimoiy-iqtisodiy hodisalar va jarayonlarning dastlabki statistik tahlilini olib boradi; respondentlarga elektron shakldagi statistika hisobotlarini toʻldirish va taqdim etish uchun maxsus axborot tizimidan bepul foydalanish imkonini yaratadi; respondentlarga ishonchli statistika maʼlumotlarini taqdim etishda har tomonlama koʻmaklashadi, statistika maʼlumotlarini taqdim etish sohasida huquqiy madaniyatni oshirish va huquqbuzarliklarning oldini olishning taʼsirchan mexanizmlarini ishlab chiqadi; statistika hisobotlarini yigʻish, statistika kuzatuvlarini oʻtkazish, rasmiy statistika maʼlumotlarini shakllantirish hamda ularni tarqatish va eʼlon qilish jarayonlariga davlat organlari, mahalliy davlat hokimiyati organlari, boshqa tashkilotlar va ularning mansabdor shaxslarining har qanday aralashuvini istisno qilish chora-tadbirlarini koʻradi; maʼlumotlar bazasini, statistika registrlarini, veb-saytlarni shakllantiradi, yuritadi va yangilab boradi, foydalanuvchilarga ulardan foydalanishga doir zarur tushuntirishlar beradi; rasmiy statistikaning boshqa tayyorlovchilari bilan statistika maʼlumotlari va metamaʼlumotlar almashinuvini keng yoʻlga qoʻyadi; olingan statistika maʼlumotlarining maxfiyligini, birlamchi hisobot va individual maʼlumotlardan yuridik shaxslarning faoliyatini, boshqa xususiyatlarini yoki miqdor koʻrsatkichlarini rasmiy tasdiqlash maqsadida foydalanishga yoʻl qoʻymaslikni, davlat sirlariga ega boʻlgan statistika maʼlumotlarining himoya qilinishini taʼminlaydi; oʻz vakolatlari doirasida statistika organlari faoliyati jarayonlarida olingan xizmat, bank, tijorat sirlarini va boshqa maxfiy maʼlumotlarni oʻz ichiga olgan axborotlarni saqlash va himoyalashni taʼminlaydi; qoʻshimcha ravishda ishlov berilgan statistika maʼlumotlarini, bosma nashrlarni va boshqa materiallarni rasmiy statistikadan foydalanuvchilarning soʻroviga koʻra pulli asosda taqdim etishni amalga oshiradi; shartnoma asosida rasmiy statistika masalalari boʻyicha pulli xizmatlar, shuningdek, Statistika dasturidan tashqari boshqa xizmatlarni koʻrsatadi hamda ishlarni bajaradi; Oʻzbekiston Respublikasining qonunchiligiga muvofiq statistika organlari faoliyati jarayonlarida yuzaga kelgan arxiv hujjatlarini jamlash, saqlash, hisobga olish va ulardan foydalanish ishlarini amalga oshiradi; v) xalqaro darajada umumqabul qilingan rasmiy statistikaning asosiy prinsiplari asosida sifatli va ishonchli statistika maʼlumotlarini shakllantirish, ularning shaffofligi va oshkoraligini oshirishga qaratilgan taʼsirchan mexanizmlarni amaliyotda qoʻllash sohasida: rasmiy statistika maʼlumotlari rasmiy statistikaning asosiy prinsiplariga rioya etgan holda tayyorlanishi va tarqatilishini tashkil etadi; sifatli va ishonchli statistika maʼlumotlarini shakllantirish, ularning shaffofligi va oshkoraligini taʼminlash boʻyicha ilgʻor xorijiy tajribalarni oʻrganadi va ularni rasmiy statistika sohasiga joriy etish choralarini koʻradi; rasmiy statistikaning boshqa tayyorlovchilari va maʼmuriy maʼlumotlarni yetkazib beruvchilar tomonidan oʻz vakolatlari doirasida amalga oshiriladigan statistika kuzatuvlari tizimini maqbullashtirish yoʻli bilan xolisona, sifatli va talab yuqori boʻlgan hisobot maʼlumotlari tayyorlanishini, tanlanma statistika kuzatuvlari sonini va natijalarining ishonchliligi bosqichma-bosqich oshirilishini muvofiqlashtiradi; rasmiy statistika uchun zarur boʻlgan statistik tasniflagichlarni ishlab chiqadi va yuritadi, xalqaro standart tasniflagichlar asosida ularning muntazam ravishda qayta koʻrib chiqilishini amalga oshiradi; ochiq statistika maʼlumotlarini statistika organlari, rasmiy statistikaning boshqa tayyorlovchilari, boshqa davlat organlari va xalqaro tashkilotlarning internet resurslari hamda nashrlarida joylashtirish yoʻli bilan tarqatadi va barcha foydalanuvchilarga rasmiy statistika maʼlumotlaridan keng foydalanish uchun teng imkoniyatlarni yaratadi; boshqa mamlakatlarning rasmiy statistikani tayyorlovchilari va xalqaro tashkilotlar bilan ochiq statistika maʼlumotlarini oʻzaro almashadi; milliy va xorijiy foydalanuvchilar uchun rasmiy statistika maʼlumotlarining maksimal darajada ochiqligi va shaffofligini, shu jumladan, respublikani ijtimoiy-iqtisodiy rivojlantirib borish koʻrsatkichlari xalqaro statistik toʻplamlarda chop etilishini taʼminlash maqsadida xalqaro statistika tashkilotlari bilan hamkorlikni kengaytirishni taʼminlaydi; rasmiy statistika sohasida xalqaro tashkilotlar, statistika institutlari va boshqa mamlakatlarning rasmiy statistikani tayyorlovchilari bilan hamkorlik qilish toʻgʻrisida belgilangan tartibda bitimlar tuzadi va ularning amalga oshirilishini tashkil etadi; rasmiy statistika sohasiga xalqaro darajada tavsiya etilgan ilgʻor tizimlar va tavsiyalarni joriy etish uchun xalqaro tashkilotlar, moliya institutlari va boshqa chet ellik donorlarning mablagʻlari hamda grantlari (texnik koʻmagi)ni jalb etish ishlarini amalga oshiradi; rasmiy statistikadan foydalanuvchilar bilan samarali hamkorlikni yoʻlga qoʻyish, statistika maʼlumotlarining mazmuni va sifatini yanada yaxshilash maqsadida foydalanuvchilar oʻrtasida taqdim etilayotgan statistika maʼlumotlaridan qoniqish darajasini baholash boʻyicha soʻrovlar oʻtkazadi; rasmiy statistika maʼlumotlarining manbalari, ularni tayyorlash usullari, ishonchliligi, shaffofligi, oshkoraligi va sifati toʻgʻrisida foydalanuvchilarni metamaʼlumotlar yordamida xabardor qilib boradi. g) statistika maʼlumotlarini tayyorlash jarayonlarida raqamli texnologiyalardan keng foydalanish, oʻz axborot tizimlarini rasmiy statistikaning boshqa tayyorlovchilari va maʼmuriy maʼlumotlarni yetkazib beruvchilarning axborot tizimlari bilan oʻzaro integratsiyasini taʼminlash sohasida: statistika axborotlarining tezkorlik bilan uzatilishi va ularni qayta ishlashni taʼminlovchi raqamli texnologiyalarni statistika organlari faoliyatiga joriy etadi; statistika kuzatuvlarini oʻtkazish, rasmiy statistika maʼlumotlarini shakllantirish va tahlil qilish maqsadida, zaruratga koʻra, mavjud axborot tizimlarining davlat va xoʻjalik boshqaruvi organlari, mahalliy ijro etuvchi hokimiyat organlarining axborot tizimlari bilan oʻzaro integratsiyasini bosqichma-bosqich yoʻlga qoʻyadi; statistika maʼlumotlari bilan ishlash jarayonlarini avtomatlashtirish darajasini oshirish, statistika organlarida foydalaniladigan axborot tizimlarini doimiy takomillashtirish, statistika maʼlumotlarining yagona bankini shakllantirish, koʻrsatilayotgan interaktiv xizmatlar tarkibini kengaytirish va sifatini yaxshilashni taʼminlaydi; rasmiy statistikadan foydalanuvchilarga real vaqt rejimida statistik koʻrsatkichlarning kengaytirilgan roʻyxatidan erkin foydalanish imkonini beruvchi statistika maʼlumotlari bazasini ishlab chiqadi va yuritadi; axborot xavfsizligini taʼminlash, axborot almashinuvining himoyalangan elektron shakliga bosqichma-bosqich oʻtish, xavflarga qarshi tizimning samarali ishlashini taʼminlash uchun normativ-huquqiy va tashkiliy-texnik bazani takomillashtirish chora-tadbirlarini amalga oshiradi; milliy axborot makoni yaxlitligini saqlash, statistika organlari axborot tizimlari va resurslarining axborot xavfsizligini taʼminlash, shuningdek, ularni ruxsatsiz foydalanishdan himoya qilish boʻyicha zarur choralarni koʻradi; yagona tasniflash tizimi asosida yuridik shaxslarni hisobga olish va identifikatsiyalashni, Korxonalar va tashkilotlarning yagona davlat registri samarali faoliyat koʻrsatishini hamda yangilab borilishini taʼminlaydi; oʻzaro mos axborot tizimlari va resurslarini yaratish uchun asos sifatida statistik tasniflagichlardan foydalanishni taʼminlaydi; internet resurslariga joylashtirish yoʻli bilan statistik tasniflagichlar va ularga kiritilayotgan oʻzgartirishlar toʻgʻrisida foydalanuvchilarni xabardor qiladi; d) davlat organlari va tashkilotlarining ochiq maʼlumotlar toʻplamlari roʻyxatini shakllantirish, yuritish va yangilash hamda tegishli axborotlarning Oʻzbekiston Respublikasi Ochiq maʼlumotlar portalida oʻz vaqtida aks ettirilishi boʻyicha faoliyatni muvofiqlashtirish sohasida: davlat organlari va tashkilotlarining Portalda eʼlon qilinadigan ochiq maʼlumotlar toʻplamlari roʻyxatini umumlashtirish hamda yangilanishning aniq muddatlari va davriyligini belgilagan holda tasdiqlanishini hamda muntazam yangilab turilishini tashkil etadi; Portalni yanada rivojlantirish va uning funksional imkoniyatlarini kengaytirish boʻyicha “yoʻl xarita”larining ishlab chiqilishini va belgilangan tartibda tasdiqlanishini tashkil etadi; ochiq maʼlumotlarni yetkazib beruvchi davlat organlari va tashkilotlariga hamda foydalanuvchilarga Portaldan samarali foydalanish boʻyicha uslubiy yordam koʻrsatadi; davlat organlari va tashkilotlari tomonidan roʻyxat asosida maʼlumotlarning toʻliq joylashtirilishi hamda ularning oʻz vaqtida Portalda aks ettirilishi boʻyicha faoliyatni baholashda ishtirok etadi va muvofiqlashtiradi; Portalda eʼlon qilingan ochiq maʼlumotlar toʻplamlari dolzarbligini doimiy monitoring qiladi; ochiq maʼlumotlarni yetkazib beruvchi davlat organlari va tashkilotlari masʼul xodimlarining ochiq maʼlumotlar sohasida malakalarini oshirib borishni amalga oshiradi; Portalning funksional imkoniyatlari oʻzgarganligi toʻgʻrisida undan foydalanuvchilarning xabardor qilinishini tashkil etadi; mamlakatda ochiq maʼlumotlar sohasini yanada rivojlantirish boʻyicha qonunchilikni takomillashtirish yuzasidan takliflar tayyorlaydi; e) roʻyxatga olish jarayonlarini tashkil etish chora-tadbirlarini ishlab chiqish va ularning yuqori darajada amalga oshirilishini taʼminlash sohasida: roʻyxatga olish hujjatlari shakllarini, roʻyxatga oluvchi xodimlar guvohnomasi shaklini ishlab chiqadi va tasdiqlaydi; roʻyxatga olish dasturlarini va roʻyxatga olish varaqalari shakllarini ishlab chiqadi va ularning hududlarga yetkazilishini taʼminlaydi; roʻyxatga olishni oʻtkazish toʻgʻrisida aholini xabardor qilishga doir ishlarni muvofiqlashtiradi; roʻyxatga olishga jalb etiladigan xodimlarni tanlab olish va oʻqitish tartibini belgilaydi va oʻqitishni tashkil etadi; roʻyxatga olish natijalari milliy va xorijiy foydalanuvchilarning keng ommasi uchun eʼlon qilinishini taʼminlaydi; roʻyxatga olish varaqlari va boshqa roʻyxatga olish hujjatlarining saqlanishi (shu jumladan, vaqtincha saqlanishi), yoʻq qilinishi tartibini belgilaydi va ularning bajarilishini taʼminlaydi; j) milliy statistika tizimidagi kadrlar salohiyatini oshirish va statistik tadqiqotlarni rivojlantirish borasida faol siyosatni yuritish sohasida: Statistika agentligi tizimi kadrlarining malakasini oshirish va qayta tayyorlash dasturini tasdiqlaydi hamda uning amalga oshirilishini muvofiqlashtiradi; statistika sohasida kadrlar tayyorlash, xodimlar malakasini oshirish ishlarini tashkil etishda respublika ilmiy va taʼlim muassasalari hamda xalqaro statistika institutlari bilan oʻzaro hamkorlikni amalga oshiradi; vazirlik va idoralar xodimlarining statistika sohasidagi bilim hamda koʻnikmalarini rivojlantirish boʻyicha malaka oshirish va qayta tayyorlash dasturlarini tasdiqlaydi hamda amalga oshirilishini tashkil etadi; kadrlar malakasini oshirish jarayonlariga videokonferensaloqa tizimi va raqamli texnologiyalarni qoʻllagan holda masofaviy oʻqitish tizimini samarali tashkil etadi; boshqaruv xodimlarini ishga qabul qilishda lavozimlarga nomzodlarni ochiq tanlov asosida qabul qilishni amalga oshiradi; statistika organlari faoliyatini moddiy-texnik jihatdan taʼminlash, xodimlarning samarali mehnat qilishlari, ularni har tomonlama qoʻllab-quvvatlash va ijtimoiy muhofaza qilish uchun munosib shart-sharoitlarni yaratish choralarini koʻradi; statistika organlari xodimlari uchun lavozim va malaka darajalariga koʻtarilishda ularning mehnat faoliyati, irodaviy va axloqiy sifatlari, iqtidori va koʻnikmalarini xolisona baholashga asoslangan teng imkoniyatlar yaratadi; statistika organlari xodimlarida yuksak kasbiy odob-axloqni, korrupsiyaga qarshi turish madaniyatini va unga toqat qilib boʻlmaydigan munosabatni shakllantirish boʻyicha taʼsirchan choralarni koʻradi; rasmiy statistika sohasida amaliyotga joriy etishga qaratilgan ilmiy va statistik tadqiqotlarning ustuvor yoʻnalishlarini belgilaydi va amalga oshirilishini muvofiqlashtiradi; statistika organlari faoliyatini takomillashtirish maqsadida ilgʻor statistik usullar va vositalar asosida innovatsion ishlanmalarni ishlab chiqish va amalga oshirish choralarini koʻradi; xalqaro tavsiyalar va ilgʻor xorijiy tajribalarni oʻrganib borish maqsadida statistikaga doir turli xalqaro tadbirlar, seminar, treninglar va boshqa tadbirlarda tizim vakillarining ishtirokini taʼminlaydi; Statistika agentligi Oʻzbekiston Respublikasining qonunchilik hujjatlarida belgilangan boshqa funksiyalarni ham amalga oshirishi mumkin. 15. Statistika agentligi oʻziga yuklangan vazifa va funksiyalarni amalga oshirish uchun quyidagi huquqlarga ega: rasmiy statistika sohasida davlat siyosatini amalga oshirishda davlat va xoʻjalik boshqaruvi organlari, mahalliy davlat hokimiyati organlari faoliyatini muvofiqlashtirish; statistika kuzatuvlari shakllarini, ularni taqdim etish tartibini tasdiqlash, statistika kuzatuvlarini olib borish usullarini belgilash hamda maʼmuriy maʼlumotlarni yetkazib beruvchilarning oʻzlari yigʻadigan maʼlumotlari mazmuni, uslubiyoti va roʻyxatini kelishib berish; statistika maʼlumotlarini taqdim etuvchi davlat boshqaruvi organlari, mahalliy davlat hokimiyati organlari, yuridik shaxslar (shu jumladan ularning alohida boʻlinmalari, filiallari va vakolatxonalari) va boshqa respondentlar, shuningdek mansabdor shaxslar va fuqarolar tomonidan statistika sohasidagi bajarilishi majburiy boʻlgan normativ-huquqiy hujjatlarni belgilangan tartibda qabul qilish; davlat va xoʻjalik boshqaruvi organlaridan, fuqarolarning oʻzini oʻzi boshqarish organlaridan, banklardan hamda boshqa yuridik shaxslardan (shu jumladan ularning alohida boʻlinmalari, filiallari va vakolatxonalaridan) statistika kuzatuvi shakllarini olish va statistika kuzatuvi maʼlumotlaridan statistika maqsadlarida foydalanish; kuzatuvlarni, tahlillarni oʻtkazish va rasmiy statistikani shakllantirish maqsadida davlat va xoʻjalik boshqaruvi organlari, shuningdek, mahalliy ijro etuvchi hokimiyat organlari maʼmuriy maʼlumotlar bazalaridan, jumladan ularni oʻzaro integratsiyalash orqali toʻsiqlarsiz foydalanish; jismoniy va yuridik shaxslar toʻgʻrisidagi registrlar va maʼlumotlar bazalarini yaratadigan hamda yuritadigan davlat organlari va ularning tasarrufidagi tashkilotlardan statistika registrlarini shakllantirish hamda oʻz vaqtida yangilash uchun zarur boʻlgan axborotlarni bepul olish; rasmiy statistikaning boshqa tayyorlovchilarining statistika uslubiyotlarini xalqaro tavsiyalarga muvofiqligi yuzasidan auditdan oʻtkazish, nomuvofiqlik aniqlangan taqdirda ijro etilishi majburiy boʻlgan taqdimnomalar kiritish; rasmiy statistika sohasidagi ilmiy tadqiqotlarning ustuvor yoʻnalishlarini belgilash, ularni ishlab chiqish uchun Oʻzbekiston Respublikasi ilmiy muassasalari, boshqa tashkilotlari va xorijiy tashkilotlarni, shuningdek, respublikaning yetakchi olimlari va xorijiy mutaxassislarni belgilangan tartibda jalb etish; rasmiy statistikani tayyorlash uchun zarur boʻlgan statistika maʼlumotlarini yigʻishga jismoniy va yuridik shaxslarni qonunchilik hujjatlariga muvofiq shartnoma asosida jalb etish, jismoniy shaxs boʻlgan respondentlarni statistika kuzatuvlarida ishtirok etganligi uchun moddiy ragʻbatlantirishni mustaqil ravishda amalga oshirishni tashkil etish; yuridik va jismoniy shaxslar bilan tuzilgan shartnoma asosida statistik, konsalting, tahliliy, axborot, noshirlik va statistika dasturidagidan tashqari boshqa xizmatlarni koʻrsatish hamda ekspertlar, konsultantlar va tashkilotlarni (shu jumladan, xorijiy) jalb etish; statistika kuzatuvlarida ishtirok etgan respondentlarni moddiy ragʻbatlantirish qiymatlari va shartnoma asosida koʻrsatiladigan xizmatlar tariflarini mustaqil ravishda belgilash; statistika hisobotlarini taqdim etish bilan bogʻliq qoidabuzarliklar aniqlangan taqdirda, ularni bartaraf etish haqida koʻrsatmalar berish va qonunga muvofiq oʻz vakolatlari doirasida mansabdor shaxslarga nisbatan maʼmuriy jazo choralarini qoʻllash; Statistika agentligining maxsus jamgʻarmasini statistika hisobotlarini taqdim etish tartibini buzganlik uchun mansabdor shaxslarga qoʻllanadigan maʼmuriy jarimalar va boshqa tushumlar hisobiga shakllantirish va undan belgilangan tartibda foydalanish; hududning ehtiyoj va sharoitlarini inobatga olgan holda Statistika agentligi tizimiga kiruvchi viloyat yoki tuman (shahar) yoxud tumanlararo (hududlararo) shaklda boʻlinmalar tashkil etish, alohida vazifalarni amalga oshirish uchun funksional boʻlinmalarni shakllantirish; xalqaro statistika tashkilotlari bilan hamkorlikni amalga oshirish, rasmiy statistika masalalari boʻyicha, shu jumladan, xalqaro seminarlar va anjumanlar oʻtkazish; zarur hollarda, vazirlik va idoralar bilan birga qoʻshma qarorlar va boshqa hujjatlar qabul qilish. Statistika agentligi qonunchilik hujjatlariga muvofiq boshqa huquqlarga ham ega boʻlishi mumkin. 16. Statistika agentligi: oʻziga yuklangan vazifalar va funksiyalarni samarali bajarish, shuningdek, rasmiy statistika sohasida davlat siyosatini amalga oshirish; rasmiy statistikaning asosiy prinsiplariga rioya etilishini va xalqaro tavsiyalarga muvofiq boʻlgan statistika uslubiyotlarining birligini taʼminlash; mamlakatni, hududlarni, tarmoqlar va sohalarni ijtimoiy-iqtisodiy rivojlantirish boʻyicha davlat dasturlarining bajarilishi jarayonlari yuzasidan statistika kuzatuvlarini tashkil etish; statistika maʼlumotlarini yigʻishni, uy xoʻjaliklarining statistika kuzatuvlarini, roʻyxatga olishlarni, bir marotabalik hisobga olishlarni, tanlanma soʻrovlarni va boshqa statistika kuzatuvlarini oʻtkazishni tashkil etish; rasmiy statistika sohasini rivojlantirish boʻyicha strategiyalar, dasturlar, chora-tadbirlar rejalari, “yoʻl xaritalari” va boshqa dasturiy hujjatlarni samarali amalga oshirish; barcha darajadagi foydalanuvchilarni belgilangan tartibda rasmiy statistika maʼlumotlari bilan taʼminlash; xalqaro va mintaqalararo statistik qiyoslashlarni amalga oshirish; statistika maqsadlarida foydalanish uchun statistika registrlari va tasniflash tizimini yuritish; fuqarolar va tadbirkorlik subyektlarining statistika sohasidagi huquqlariga rioya etilishini va qonuniy manfaatlari himoya qilinishini taʼminlash uchun javobgar hisoblanadi. 17. Statistika agentligi zimmasiga yuklatilgan vazifalarga muvofiq uning rahbarlari quyidagi funksional majburiyatlarni bajaradilar: a) Statistika agentligi direktori: Statistika agentligi faoliyatiga umumiy rahbarlikni amalga oshiradi, yuklatilgan vazifa va funksiyalarning bajarilishi yuzasidan shaxsan javobgar boʻladi; oʻz oʻrinbosarlari va Statistika agentligi markaziy apparati, hududiy boʻlinmalari va idoraviy tashkilotlari mansabdor shaxslarining vakolatlari hamda shaxsiy javobgarlik darajasini belgilaydi; oʻz vakolati doirasida Statistika agentligi markaziy apparati, hududiy boʻlinmalari va idoraviy tashkilotlarining barcha xodimlari tomonidan ijro etilishi majburiy boʻlgan qaror va buyruqlar qabul qiladi; oʻz vakolati doirasida Statistika agentligi markaziy apparatining xarajatlar smetasini va belgilangan shtatlar soni doirasida shtatlar jadvalini tasdiqlaydi; belgilangan shtatlar soni va mehnatga haq toʻlash fondi doirasida oʻz vakolati doirasida Statistika agentligi markaziy apparati, hududiy boʻlinmalar va idoraviy tashkilotlarining tuzilmasiga oʻzgartirishlar kiritadi; Statistika agentligi markaziy apparatining tarkibiy boʻlinmalari, hududiy boshqarmalarning nizomlari va Institut ustavini tasdiqlaydi; ijro intizomiga, shuningdek, jismoniy va yuridik shaxslarning murojaatlarini qonunchilik hujjatlariga muvofiq koʻrib chiqish muddatlari va tartibiga qatʼiy rioya etilishini taʼminlaydi; Statistika agentligi tizimi xodimlarining tizimli ravishda malakasini oshirish va qayta tayyorlashni tashkil etadi; davlat siri va maxfiy axborotni tashkil qiladigan maʼlumotlar bilan ishlashda qonunchilik hujjatlari talablari asosida ishlarni tashkil qiladi; qonunchilik hujjatlariga muvofiq boshqa funksional majburiyatlarni bajaradi; b) Statistika agentligi direktori oʻrinbosarlari: rasmiy statistika sohasini rivojlantirish, normativ-huquqiy hujjatlar va boshqa hujjatlarning loyihalarini ekspertizadan oʻtkazish va sifatli tayyorlashni tashkil etishda ishtirok etadi; Statistika agentligi direktorining topshiriqlariga binoan rasmiy statistikani rivojlantirishga oid dasturiy hujjatlarning bajarilishini muvofiqlashtiradi; Statistika agentligi markaziy apparatining tasdiqlangan tuzilmasiga muvofiq tegishli boʻlinmalar faoliyatini muvofiqlashtiradi; oʻzlari mutasaddilik qilayotgan markaziy apparat tarkibiy boʻlinmalarida kadrlar zaxirasini shakllantirish boʻyicha ishlarni tizimli asosda tashkillashtiradi; Statistika agentligi direktori vaqtincha ish faoliyatida boʻlmaganida tegishli buyruq asosida uning vazifalarini bajaradi; davlat siri va maxfiy axborotni tashkil qiladigan maʼlumotlar bilan ishlashda qonunchilik hujjatlari talablari asosida ishlarni tashkil qiladi; qonunchilik hujjatlari va Statistika agentligi direktorining qaror va buyruqlariga muvofiq boshqa funksional majburiyatlarni bajaradi; v) Statistika agentligi markaziy apparati tarkibiy boʻlinmalarining rahbarlari: tarkibiy boʻlinma toʻgʻrisidagi nizomlarga muvofiq aniq yoʻnalishlar boʻyicha vazifalarning sifatli va oʻz vaqtida bajarilishini taʼminlaydi; oʻzlari muvofiqlashtirayotgan sohalarning rivojlanish holatini baholaydi va amalga oshirishning samarali mexanizmlari bilan ularni yanada rivojlantirish boʻyicha aniq takliflarni Statistika agentligi rahbariyatiga kiritadi; Statistika agentligi hayʼati qarorlari, Statistika agentligi direktorining qaror, buyruq, koʻrsatmalari, uning oʻrinbosarlari koʻrsatma hamda topshiriqlari oʻz vaqtida va sifatli ijro etilishini taʼminlaydi; davlat siri va maxfiy axborotni tashkil qiladigan maʼlumotlar bilan ishlashda qonunchilik hujjatlari talablari asosida ishlarni tashkil qiladi; qonunchilik hujjatlari va Statistika agentligi direktorining qaror va buyruqlariga muvofiq boshqa funksional majburiyatlarni bajaradi; g) Statistika agentligi hududiy boʻlinmalari va idoraviy tashkilotlari rahbarlari: yuklatilgan vazifalarga, shuningdek, Statistika agentligi rahbariyatining topshiriqlariga muvofiq boshqarmalarning faoliyatini tashkil etadi; Statistika agentligi hayʼati qarorlari, Statistika agentligi qaror va buyruqlari, koʻrsatmalari hamda topshiriqlari bilan yuklangan vazifa va funksiyalarning oʻz vaqtida va sifatli bajarilishini taʼminlaydi; davlat siri va maxfiy axborotni tashkil qiladigan maʼlumotlar bilan ishlashda qonunchilik hujjatlari talablari asosida ishlarni tashkil qiladi; qonunchilik hujjatlari va Statistika agentligi direktorining qaror va buyruqlariga muvofiq boshqa funksional majburiyatlarni bajaradi. 18. Statistika agentligi direktori: Statistika agentligiga yuklatilgan vazifalar va funksiyalarning bajarilishi; ushbu Nizomda belgilangan Statistika agentligining javobgarlik sohalari hamda oʻz funksional majburiyatlarining sifatli bajarilishi boʻyicha shaxsan javob beradi. 19. Statistika agentligi direktori oʻrinbosarlari: Statistika agentligining oʻzlari nazorat qiladigan tarkibiy boʻlinmalarida Statistika agentligiga yuklangan vazifalar va funksiyalarning bajarilishi; ushbu Nizomda belgilangan Statistika agentligi mutasaddilik qiladigan masalalarga doir javobgarlik sohalari hamda oʻz funksional majburiyatlarining sifatli bajarilishi boʻyicha shaxsan javob beradi. 20. Statistika agentligiga Statistika agentligi direktori rahbarlik qiladi. 21. Statistika agentligi direktorining Oʻzbekiston Respublikasi Prezidenti tomonidan lavozimga tayinlanadigan va lavozimdan ozod etiladigan ikki nafar oʻrinbosarga ega. Statistika agentligi direktori ish faoliyatida vaqtincha boʻlmaganda uning vakolatlari vazifalar taqsimotiga muvofiq direktor oʻrinbosarlari tomonidan amalga oshiriladi. 22. Statistika agentligi direktori va oʻrinbosarlari Oʻzbekiston Respublikasi Prezidenti tomonidan lavozimga tayinlanadi va lavozimidan ozod etiladi, maqomi, mehnatga haq toʻlash, tibbiy va transport xizmat koʻrsatish sharoitlari boʻyicha tegishli ravishda vazir va vazir oʻrinbosariga tenglashtiriladi. Statistika agentligi direktori va uning oʻrinbosarlari Oʻzbekiston Respublikasining diplomatik pasporti beriladigan mansabdor shaxslar roʻyxatiga kiritiladi. 23. Statistika agentligi markaziy apparatining tarkibiy boʻlinmalari rahbar va xodimlari Statistika agentligi direktori tomonidan lavozimga tayinlanadi va ozod etiladi. 24. Hududiy statistika boshqarmalari boshliqlari va oʻrinbosarlari, Institut direktori va oʻrinbosarlari Statistika agentligi direktori tomonidan lavozimga tayinlanadi va ozod etiladi. 25. Tuman (shahar) statistika boʻlimlari boshliqlari Statistika agentligi bilan kelishilgan holda hududiy statistika boshqarmalari boshliqlari tomonidan lavozimga tayinlanadi va ozod etiladi. 26. Hududiy statistika boshqarmalari va tuman (shahar) statistika boʻlimlarining xodimlari — hududiy statistika boshqarmalari boshliqlari tomonidan, Institut xodimlari — Institut direktori tomonidan lavozimga tayinlanadi va ozod etiladi. 27. Statistika agentligida Statistika agentligi direktori (hayʼat raisi), uning oʻrinbosarlari (lavozimiga koʻra), shuningdek, Statistika agentligi faoliyatining asosiy yoʻnalishlarini muvofiqlashtiruvchi tarkibiy boʻlinmalar va idoraviy mansub tashkilotlar rahbarlaridan iborat tarkibda hayʼat tuziladi. Hayʼat aʼzolari soni va shaxsiy tarkibi Oʻzbekiston Respublikasi Prezidenti Administratsiyasi bilan kelishiladi. 28. Hayʼatga quyidagi vazifalar yuklanadi: Statistika agentligi faoliyatining ushbu Nizomda belgilangan asosiy yoʻnalishlarini ishlab chiqish va amalga oshirish; qonunchilik hujjatlarida belgilangan vazifalarning oʻz vaqtida va sifatli amalga oshirilishini taʼminlash uchun Statistika agentligi tizimi xodimlari va rahbarlarining shaxsiy javobgarligini oshirish choralarini koʻrgan holda tarkibiy va hududiy boʻlinmalar hamda idoraviy mansub tashkilotlar rahbarlarining hisobotlari muntazam ravishda eshitilishini tashkil etish; Statistika agentligining tarkibiy va hududiy boʻlinmalari tomonidan statistika dasturlarining bajarilishi natijadorligini har chorakda va muntazam koʻrib chiqish; Statistika agentligi faoliyatiga oid dolzarb masalalar muhokama qilinishini taʼminlagan holda hayʼatning kengaytirilgan, shu jumladan joylarda sayyor majlislari oʻtkazilishini tashkil etish, shuningdek, yuzaga kelgan muammolarni bartaraf etish boʻyicha tegishli qarorlarni ishlab chiqish va qabul qilish; Oʻzbekiston Respublikasi Prezidentining hujjatlari hamda topshiriqlari bilan belgilangan vazifalarning oʻz vaqtida va sifatli bajarilishini taʼminlash uchun statistika organlari rahbarlari va xodimlarining ijro intizomini mustahkamlash hamda shaxsiy javobgarligini oshirish. Hayʼat Statistika agentligi vakolatiga kiritilgan boshqa masalalarni ham koʻrib chiqishi mumkin. 29. Hayʼat majlisiga davlat va xoʻjalik boshqaruvi organlari hamda boshqa tashkilotlar rahbarlari ularning vakolatiga kiradigan masalalar yuzasidan taklif etilishi mumkin. 30. Hayʼat, agar uning majlisida hayʼat tarkibining yarmidan koʻpi qatnashsa, vakolatli hisoblanadi. Koʻrib chiqilayotgan masalalar yuzasidan qarorlar oddiy koʻpchilik ovoz bilan qabul qilinadi. 31. Hayʼat qarorlari hayʼat raisi tomonidan imzolanadi va Statistika agentligi direktorining buyrugʻi (qarori) bilan amalga oshiriladi. 32. Statistika agentligi direktori va hayʼat aʼzolari oʻrtasida kelishmovchiliklar yuzaga kelgan taqdirda, Statistika agentligi direktori yuzaga kelgan kelishmovchiliklar haqida Oʻzbekiston Respublikasi Prezidenti Administratsiyasiga axborot bergan holda mustaqil ravishda qaror qabul qiladi. Hayʼat aʼzolari ham Oʻzbekiston Respublikasi Prezidenti Administratsiyasiga oʻz fikrini maʼlum qilishi mumkin. 33. Hayʼat faoliyatining tartibi hayʼat tomonidan tasdiqlanadigan reglament bilan belgilanadi. 34. Statistika agentligi huzurida rasmiy statistikani rivojlantirish, faoliyat yuritish va muvofiqlashtirish masalalari boʻyicha davlat boshqaruvi organlari, ilmiy-tadqiqot tashkilotlari va nodavlat notijorat tashkilotlarining vakillari, shuningdek statistika boʻyicha milliy ekspertlardan tarkib topgan kollegial maslahat organi hisoblanuvchi Statistika kengashi faoliyat yuritadi. Statistika kengashi faoliyatining tashkiliy-texnik taʼminoti Statistika agentligi tomonidan amalga oshiriladi. Statistika kengashi faoliyatining tartibi Oʻzbekiston Respublikasi Prezidenti hujjati bilan tasdiqlanadigan nizom bilan belgilanadi. 35. Statistika agentligi huzurida oʻz ishini jamoatchilik asosida olib boradigan, doimiy faoliyat yurituvchi maslahat-kengash organi hisoblanadigan Jamoatchilik kengashi faoliyat yuritadi. Jamoatchilik kengashi tarkibiga statistika sohasida namunali xizmat koʻrsatgan mehnat faxriylari, jamoatchilik faoliyati sohalarida katta amaliy tajribaga ega obroʻ-eʼtiborli fuqarolar, shuningdek, nodavlat notijorat tashkilotlari, ommaviy axborot vositalari va fuqarolik jamiyatining boshqa institutlari vakillari jalb etiladi. Jamoatchilik kengashining shaxsiy tarkibi, shuningdek, uning nizomi Statistika agentligi direktorining buyrugʻi bilan tasdiqlanadi. 36. Quyidagilar Jamoatchilik kengashining asosiy vazifalari hisoblanadi: qabul qilinayotgan normativ-huquqiy hujjatlarda jamoatchilik manfaatlarining hisobga olinishi, Oʻzbekiston Respublikasining qonunchilik hujjatlari talablari ijrosini taʼminlash, Statistika agentligi zimmasiga yuklangan vazifalar va funksiyalarni bajarish, davlat xizmatlarini koʻrsatish boʻyicha Statistika agentligi va uning mansabdor shaxslarining faoliyati ustidan jamoatchilik nazoratini amalga oshirish; mamlakatda milliy iqtisodiyot va ijtimoiy sohani isloh qilish jarayonlarining ishonchliligi va toʻliqligini inobatga olgan holda statistika dasturlarini ishlab chiqishda ishtirok etish va kelishish; Statistika agentligi faoliyatining ochiqligini taʼminlash boʻyicha amalga oshirilayotgan tadbirlarni monitoring qilish, uning faoliyati toʻgʻrisida batafsil axborot olish imkoniyatlarini tahlil qilish, ularni yanada kengaytirish boʻyicha takliflar ishlab chiqish; Statistika agentligi faoliyatini hamda foydalanuvchilarning rasmiy statistika maʼlumotlariga boʻlgan ehtiyojlarini qanoatlantirish mexanizmlarini takomillashtirish boʻyicha takliflar ishlab chiqish; statistika maʼlumotlarining shaffofligi, oshkoraligi va qulayligini yanada oshirishni taʼminlash yuzasidan takliflar ishlab chiqish; Statistika agentligi tomonidan dolzarb, sifatli va ishonchli statistikaning shakllantirilishiga koʻmaklashish; mavjud statistika maʼlumotlari haqida jamoatchilikni xabardorligini hamda ularning statistika maʼlumotlariga boʻlgan ishonchini oshirish uchun foydalanuvchilar bilan yaqindan aloqa oʻrnatish. 37. Statistika agentligida rasmiy statistika sohasidagi tashkiliy va uslubiyotga oid ishlarni amalga oshirish maqsadida boshqa kengash, maslahatlashuv, ishchi guruhlar, hayʼat va ekspert organlari tuzilishi mumkin. Ularning tarkibi va ular toʻgʻrisidagi nizomlar Statistika agentligi direktori tomonidan tasdiqlanadi, Oʻzbekiston Respublikasi Prezidenti hujjatlari bilan tasdiqlanadigan holatlar bundan mustasno. 38. Quyidagilar: Statistika agentligi direktori, direktorning oʻrinbosarlarining faoliyati samaradorligi — Oʻzbekiston Respublikasi Prezidenti Administratsiyasi tomonidan belgilanadigan faoliyat samaradorligini baholashning integratsiyalashgan koʻrsatkichlari asosida baholanadi; Statistika agentligi markaziy apparat tarkibiy boʻlinmalari, hududiy boshqarma va boʻlimlari boshliqlari va xodimlarining faoliyati samaradorligi — Statistika agentligi direktori tomonidan tasdiqlanadigan faoliyat samaradorligini baholash koʻrsatkichlari asosida baholanadi. 39. Statistika agentligining mol-mulkini asosiy vositalar va aylanma mablagʻlar, shuningdek, qiymati uning mustaqil balansida aks ettiriladigan boshqa boyliklar tashkil etadi. 40. Statistika agentligini moliyalashtirish va uning moddiy-texnika taʼminoti statistika dasturiga muvofiq Oʻzbekiston Respublikasi Davlat budjeti mablagʻlari hisobiga amalga oshiriladi. Statistika agentligi budjet mablagʻlari oluvchisi hisoblanib, Oʻzbekiston Respublikasi Davlat budjeti mablagʻlari hisobiga zarur moliyalashtirish hajmini belgilashda budjet qonunchiligiga amal qiladi. Statistika dasturida belgilangan va amalga oshirilgan statistika ishlari uchun haq toʻlash statistika ishlarini bajarishga shartnoma va Statistika agentligi tomonidan har oyda taqdim etiladigan bajarilgan ishlar dalolatnomalari asosida Oʻzbekiston Respublikasining respublika budjeti mablagʻlari hisobiga taʼminlanadi. Statistika dasturiga kiritilmagan va ularni ishlab chiqishga qoʻshimcha xarajatlar talab qilinadigan qoʻshimcha statistika ishlariga haq toʻlash buyurtmachilar mablagʻlari hisobiga moliyalashtiriladi. Statistika agentligi tomonidan olingan foyda, amortizatsiya ajratmalari, shuningdek, boshqa tushumlar uning ixtiyorida qoladi hamda ulardan statistika organlarining moddiy-texnika bazasini mustahkamlash va axborot-kommunikatsiya tizimini rivojlantirish, xodimlarning kasb mahoratini, oʻz lavozim vazifalarini sifatli bajarganligini, ijodiy faolligini va tashabbuskorligini ragʻbatlantirish uchun belgilangan tartibda foydalaniladi. 41. Statistika agentligi Statistika dasturini bajarish doirasida ajratilgan mablagʻlarning va oʻz ishlarining boshqa natijalarining tezkor va buxgalteriya hisobini “Buxgalteriya hisobi toʻgʻrisida”gi Oʻzbekiston Respublikasi Qonuni va Buxgalteriya hisobining milliy standartlariga muvofiq amalga oshiradi, statistika hisobotini yuritadi. 42. Statistika agentligi rahbarlari oʻz faoliyati toʻgʻrisida Oʻzbekiston Respublikasi Prezidentiga hisobot beradi. 43. Statistika agentligi rasmiy veb-saytida har chorak yakunlariga koʻra tegishli hisobot davrida respublikada rasmiy statistikani rivojlantirish holati toʻgʻrisida tahliliy maʼlumotlarni eʼlon qilib boradi. 44. Statistika agentligini qayta tashkil etish va tugatish qonunchilik hujjatlarida belgilangan tartibda amalga oshiriladi. 1. Statistika kengashi rasmiy statistikani rivojlantirish, faoliyat yuritish va muvofiqlashtirish masalalari boʻyicha kollegial maslahat organidir. 2. Statistika kengashining tarkibi davlat boshqaruvi organlari, ilmiy-tadqiqot tashkilotlari, nodavlat notijorat tashkilotlar vakillari, shuningdek statistika boʻyicha milliy ekspertlar orasidan shakllantiriladi. 3. Statistika kengashining asosiy vazifalari quyidagilardan iborat: rasmiy statistika sohasidagi amaldagi qonunchilik ijrosini taʼminlash va ilgʻor xalqaro tajribani hisobga olgan holda, milliy statistika tizimini samarali tashkil etishda koʻmaklashish; mamlakat milliy statistika tizimida umumiy tushunchalar, taʼriflar va tasniflar izchil qoʻllab borilishini taʼminlash; davlat statistika organlari, statistika maʼlumotlarini yuritish vakolatiga ega boʻlgan davlat tashkilotlari hamda boshqa davlat organlari va tashkilotlarining rasmiy statistika sohasidagi faoliyatini muvofiqlashtirish; milliy statistika tizimini rivojlantirishning ustuvor yoʻnalishlarini belgilash, innovatsion yondashuv va texnologiyalarni joriy qilish, statistika uslubiyotlarini takomillashtirish va statistika faoliyatining asosiy yoʻnalishlari boʻyicha tavsiyalar berish; rasmiy statistikaning eng muhim tamoyillariga, birinchi navbatda, statistika maʼlumotlarining ishonchliligi, xolisligi, tushunarliligi va shaffofligiga rioya etish boʻyicha chora-tadbirlarni amalga oshirish, statistik hisobotlarni yigʻish, ularga ishlov berish va umumlashtirish tartibiga har qanday aralashuvni istisno etuvchi statistika ishlarini tashkil etish tizimini yaratishda koʻmaklashish; statistika maʼlumotlari sifatini oshirish, xususan, milliy hisoblar tizimi koʻrsatkichlarini va ularni hisoblash uslubiyotini xalqaro tashkilotlar tavsiyalariga muvofiq takomillashtirishda ishtirok etish; rasmiy statistika maʼlumotlarini ishlab chiqarish jarayonlarining milliy modelini va GSBPM xalqaro standart modeliga muvofiq, sifatni boshqarishning zamonaviy usullarini joriy qilishni muvofiqlashtirish; statistik maʼlumotlarning ochiqligi va oshkoraligini taʼminlash orqali statistika faoliyati samaradorligi koʻrsatkichi reytingini oshirishga qaratilgan chora-tadbirlarni belgilash; xalqaro statistika tashkilotlarining elektron maʼlumotlar bazalari va maxsus nashrlarida Oʻzbekiston Respublikasi toʻgʻrisidagi statistik maʼlumotlarni joylashtirishga qaratilgan xalqaro hamkorlik va axborot almashinuvini rivojlantirishga koʻmaklashish; davlat statistika organlari, shuningdek, maʼmuriy maʼlumotlarni yuritish boʻyicha vakolatli davlat organlari faoliyatining natijalarini har yili koʻrib chiqish, statistika kuzatuvlarining respondentlarga boʻlgan yukini kamaytirish, ularni unifikatsiya qilish, soddalashtirish va optimallashtirish maqsadida statistika hisobotlari va kuzatuv shakllarini, shuningdek, uslubiyotlar va tasniflarning qayta koʻrib chiqilishini taʼminlash; mamlakatda milliy iqtisodiyotni va ijtimoiy sohani isloh qilish jarayonlarini hisobga olishda ishonchlilik va toʻliqlikni taʼminlashni inobatga olgan holda bir yillik Statistika dasturini koʻrib chiqish va tasdiqlash; statistik toʻplamlar va byulletenlar nashrini tashkil etish, ularni ommaviy axborot vositalarida keng yoritish orqali statistika maʼlumotlarining ochiqligi va oshkoraligini taʼminlash. 4. Statistika kengashi asosiy vazifalaridan kelib chiqib quyidagi funksiyalarni amalga oshiradi: Hukumat, davlat hokimiyati va boshqaruvi organlariga statistika siyosatining barcha jihatlari boʻyicha maslahat berish; milliy statistika tizimi faoliyatining ishonchlilik, xolislik, begʻarazlik, tushunarlilik va shaffoflik kabi asosiy tamoyillarini amalga oshirishda koʻmaklashish; statistik maʼlumotlarni yigʻish, ularga ishlov berish va umumlashtirish tartibiga har qanday aralashuvni istisno qilishni taʼminlash; koʻp yillik va bir yillik statistika dasturlarini koʻrib chiqish, bir yillik statistika dasturini tasdiqlash hamda uni amalga oshirish masalalarini monitoring qilish va hal qilishda koʻmaklashish; statistika uslubiyotlarini takomillashtirish va maʼlumotlarni shakllantirishda foydalanuvchilar ehtiyojlarini hisobga olish masalalarini koʻrib chiqish; statistik va iqtisodiy tahlilning zamonaviy uslublarini, xalqaro standartlarga mos va bozor iqtisodiyoti tamoyillariga javob beradigan koʻrsatkichlar tizimini amaliyotga joriy etish boʻyicha ishlarni tashkil etish; davlat statistika organlari faoliyatiga innovatsion yondashuvlar va zamonaviy texnologiyalarni samarali joriy etish; sifatni boshqarishning zamonaviy xalqaro usullarini hisobga olgan holda rasmiy statistika maʼlumotlarini ishlab chiqarish jarayonlarining milliy modelini ishlab chiqish va joriy etishga koʻmaklashish; Statistika agentligiga yuklatilgan vazifalarni toʻliq va samarali amalga oshirishda koʻmaklashish. 5. Statistika kengashi yuklatilgan vazifalarini bajarish uchun quyidagi huquqlarga ega: davlat hokimiyati va boshqaruvi organlari, idoralar, korxonalar va tashkilotlardan rasmiy statistikani takomillashtirish boʻyicha belgilangan tartibda maʼlumot soʻrash va olish; davlat idoralari vakillarining axborot yigʻish jarayonlarini tashkil etish masalalari, shuningdek, soʻralayotgan axborotlar bilan rasmiy statistika va (yoki) maʼmuriy maʼlumotlarda mavjud maʼlumotlar oʻrtasida takrorlanish holatlarini aniqlash va bartaraf etish borasida amalga oshirilayotgan ishlar yuzasidan maʼlumotlarni va hisobotlarni koʻrib chiqish hamda boshqa tashkilotlar vakillarining axborotlarini eshitish; Statistika kengashi vakolatiga kiradigan masalalar boʻyicha oʻz yigʻilishlarida mulkchilik shaklidan qatʼiy nazar, barcha rasmiy statistikani tayyorlovchilar hamda maʼmuriy maʼlumotlarni yetkazib beruvchilar tomonidan bajarilishi majburiy boʻlgan qarorlar qabul qilish; rasmiy statistikaning ayrim masalalarini koʻrib chiqish uchun ekspert komissiyalarini tayinlash. 6. Statistika kengashining tarkibi Oʻzbekiston Respublikasi Prezidenti tomonidan tasdiqlanadi. 7. Statistika kengashi aʼzolari ularning kasbiy malakasi va statistika sohasidagi salohiyati asosida tayinlanadi. 8. Statistika kengashini Statistika kengashi raisi boshqaradi. Rais boʻlmagan taqdirda uning vazifasini uning oʻrinbosari yoki Statistika kengashi aʼzolaridan biri raisning farmoyishiga muvofiq amalga oshiradi. 9. Statistika kengashi majlislari uning aʼzolari umumiy sonining kamida uchdan ikki qismi miqdorida kvorum mavjud boʻlganda vakolatli hisoblanadi. 10. Statistika kengashining qarorlari majlisda ishtirok etayotgan Statistika kengashi aʼzolarining koʻpchiligi ovoz bergan taqdirda, qabul qilingan hisoblanadi. 11. Statistika kengashining qarorlari Statistika kengashi raisi tomonidan tasdiqlanadi. Qarorlarning ijrosini nazorat qilish Statistika kengashi kotibi tomonidan amalga oshiriladi. Statistika kengashining faoliyati va uning qarorlari ommaviy axborot vositalarida yoritiladi. 12. Statistika agentligining tegishli boʻlinmasi Statistika kengashining ishchi organi hisoblanadi. 1. Oʻzbekiston Respublikasi Prezidentining 2017-yil 31-iyuldagi “Oʻzbekiston Respublikasi Davlat statistika qoʻmitasi faoliyatini takomillashtirish chora-tadbirlari toʻgʻrisida”gi PQ-3165-son qarori. 2. Oʻzbekiston Respublikasi Prezidentining 2020-yil 3-avgustdagi “Oʻzbekiston Respublikasining milliy statistika tizimini yanada takomillashtirish va rivojlantirish chora-tadbirlari toʻgʻrisida”gi PQ-4796-son qaroriga 3 va 4-ilovalar hamda 6-ilovaning 1 va 3-bandlari.